היישוב כרמי קטיף הוקם בשנת תשס"ו, 2006, על ידי מפוני מושב קטיף. לאחר ההתנתקות, במשך כמה חודשים חיפשו חברי מושב קטיף מקום הולם להקים בו את יישובם החדש. לאחר בחינת כמה אפשרויות הם הגיעו לסיור בחבל לכיש והתאהבו במקום… וכאן הם החליטו להקים את יישובם מחדש. לקהילה הצטרפו במשך השנים משפחות חדשות מאזורים שונים בארץ. בעשור האחרון גרים התושבים באתר קרווילות שהוקצה להם סמוך למושב אמציה. היישוב החדש עתיד לקום על גבעה משמאל לאמציה, ובתקופה הקרובה מתכננים התושבים להתחיל לבנות שם את בתי הקבע. שמו של היישוב נבחר על ידי התושבים והוא מבטא את הקשר והחיבור לחבל לכיש יחד עם אזכור למקום שהם באו ממנו.
היישוב בעל צביון דתי ומכיל כ-80 משפחות. יישוב הקבע מתוכנן ל-175 מגרשים. במקום פועלים מעונות, גני ילדים, סניף בני עקיבא, בית כנסת ומקווה טהרה. חיי הרוח והתרבות ביישוב מגוונים מאוד. הם פונים לבני כל הגילים וכוללים ערבי תרבות, טיולים ושיעורי תורה.
התושבים מתפרנסים ממגוון מקצועות ביישוב ומחוצה לו.